התכנית לחיסול עצמאות היועצים המשפטיים, כחלק מהמהלך הכולל של שר המשפטים לוין תותיר את אותנו לבסוף מול שלטון ללא מעצורים. אחרי ההפגנות ההמוניות, כעת עיני הציבור נשואות לחברי ועדת החוקה: האם יגיעו לדיון חמושים בידע ובנחישות, או יזרקו סיסמאות פופוליסטיות למצלמה?
רגע לפני שהחלטת סוף סוף לקחת הלוואה ולהקים את המסעדה שלך, עולה לכותרות החלטה שמשנה לך את כל התוכניות. מעתה, החוק יחייב אותך להתקין מצלמות באלפי שקלים בחזית העסק ולשלם סכום כפול למשגיחי הכשרות. מאחורי הקלעים, היועצת המשפטית של השר שהחליט זאת מבינה שיש פה משהו מסריח, אבל היא יודעת שאם רק תפתח את הפה – היא יכולה להתחיל לעבור שוב על מודעות הדרושים. אם ההצעה שמקדם בימים אלה יו"ר ועדת החוקה ח"כ שמחה רוטמן תעבור, התרחיש הזה עלול להפוך למציאות. התכנית מחסלת את עצמאות היועצים המשפטיים במשרדי הממשלה, כחלק מהמהלך הכולל של שר המשפטים יריב לוין להענקת כוח בלתי מרוסן לשלטון. לפי ההצעה כל שר או שרה יוכלו לפעול בניגוד לעמדת היועצים במשרד ולעקוף אותם בכל רגע עם עורכי דין פרטיים. הממשלה מעוניינת לעקור את הבלם המציק הזה מהמכונית הדוהרת של השלטון, וכמה שיותר מהר. ברגע שזה יקרה, הפחד ישלוט במסדרונות מבלי שיהיה צורך בכלל להפעיל את הסנקציות. השחיתות תשגשג והמקצועיות תוחלף בתעודת כשרות לפופוליזם. למי מהיועצים יהיה אומץ להרים קול נגד מהלכים מושחתים שעלולים לפגוע בציבור? דוגמה נוספת למה שעלול לקרות היא התעלמות ממכרזים תפורים למשרות ציבוריות. היועצים המשפטיים הם אלה שצריכים להתריע בפני השר או השרה כשתיאור משרה מסוים נראה כי הותאם לאדם ספציפי, כך שהמשרה לא באמת פתוחה לציבור. ברגע שהופכים את היועצים למשרות אמון – שומרי הסף יעלימו עין.  הסכנות מתחילות לצוף ולסדוק גם את החלוקה המחנאית שעיוורה אותנו לחלוטין. גם מי שהיו פעם חלק ממפלגת השלטון מביעים כעת התנגדות. גדעון סער, שר המשפטים לשעבר ומי שהוביל בעצמו שינויים במערכת המשפטית, הבהיר כי מדובר בדגל אדום. "כשאתה מחליף יועץ משפטי, אתה פוגע ביכולת השר להצליח והופך את השירות המשפטי הציבורי לחסר יכולת לעמוד על משמר החוק", אמר בראיון ל"דה-מרקר". זאב אלקין, מי שהיה מנאמניו הקרובים ביותר של נתניהו, אמר בראיון ל"כאן 11" שאפילו שנלחם בעצמו בעמדת היועצים של משרדו – הוא מאמין שההצעה הנוכחית מסוכנת ומרחיקת לכת. עשרות אלפי אנשים יצאו אמש לרחובות להילחם על הדמוקרטיה – הזירה הבאה היא הכנסת. בקרוב נגלה אם מתקיים דיון אמיתי על המהלך הזה, או שרוטמן הגיע עם החלטה סופית לחסל את שומרי הסף המשפטיים במשרדי הממשלה ולקדם עוד גובים לפוליטיקאים. עלינו לדרוש שחברי הכנסת החברים בוועדה, קואליציה ואופוזיציה, ילמדו את הנושא ויגיעו חמושים בידע, נחישות ומומחים, במקום ההרגל המגונה של רובם לזרוק סיסמאות פופוליסטיות למצלמה. הם צריכים לדעת שהציבור מסתכל עליהם. 